הזמנה לבכי
כמה שעות לפני שנפל אוריאל,; בחור צנום ויפה, כנערה.; מקופלים היינו בשוּחה הרדודה, בחול הרך.; הייתה שעת שחר מכוערת; והשמיים והארץ סערו. ; אוריאל סיפר על מילאנו, ; ממנה הגיע שלשום.; ואני סיפרתי על ניו-יורק, ; ממנה הגעתי לפני כמה ימים.; אוריאל אמר, שהוא מוכרח ; להכיר לי ילדה מקסימה, איריס, ; שאיך זה ייתכן שאיננו מכירים, ; הרי נולדנו אחד בשביל השנייה, או להיפך.; הוא הכין סרט כדורים חדש, מבהיק, ל"מאג",; ואני מצצתי דבוקה של סוכריית מנטה ממנת הקרב,; כדי לרענן נשימתי משנת הלילה.; בטרם ניתנה פקודה לצאת מן השוּחוֹת ולרוץ קדימה,; נפלה החלטה חפוזה בינינו לארגן מסיבה ; בביתו שבצפון תל-אביב, לאחר המלחמה.; אוריאל הבטיח לשלוח הזמנה מודפסת בזהב. ; מוזר שחשבנו על מסיבה.; אני רוצה לשלוח לכם הזמנה לבכי. ; היום והשעה אינם חשובים, ; אך תכנית הערב, תהא עשירה: בכי.; אני אבכה על המתים שלי, ; אני אבכה על אברהם, דודו ויאיר, ; על אמיתי, עוזי ובני.; ואתם תבכו על שלכם.; נבכה על השכולים החדשים ; ועל האלמנות החדשות.; נבכה על היתומים החדשים, ; ועל הידידויות העזות שנחטפו, ; ועל האשליות המתוקות שנופצו,; ועל האמיתות שנתגלו כשקרים.; ועל העצב, שירחף כענן על כל שמחה לנצח.; ונרחם על עצמנו, כי אנחנו ראויים לרחמים.; אך, כמה נבכה, בכי תמרורים נבכה,; בכי קורע לב, בכי גדול, בכי פסיכודלי,; כמה נבכה, ספלים מלאים נבכה,; נהרות נבכה, נבכה אוקיינוס.; ומי שירגיש כי נשבר, ואינו יכול עוד, יצא בחשאי,; על קצות אצבעותיו יצא,; קרוב לוודאי שבאשמורת אחרונה איוותר לבדי.; 